JAK, Rastem s knjigo 2016

Osnovna šola

**Vinko Möderndorfer: *Kit na plaži*, Mladinska knjiga**

Mladinski roman *Kit na plaži* v središče postavlja deklico Niko, ki obiskuje zadnji razred osnovne šole. Deklica je komunikativna, zabavna, razgledana, pametna in – vsaj tako se ji (sprva) zdi – tudi priljubljena. Prihaja iz premožne, svetovljanske družine, kjer se »mnogo pogovarjajo, a si ničesar ne povedo«, ki ji je, vsaj na prvi pogled, omogočila privilegirano otroštvo. A Möderndorfer s svojim pripovedovanjem v idilično otroštvo kaj kmalu vrine tudi temno senco, skrivnost, ki meče senco na Nikino (dozdevno) brezskrbnost in za katero misli, da jo bo stala položaja v družbi ter ugleda, torej tistega, kar obremenjuje številne najstnike, ki se morajo v šolah vsak dan znova soočati s kruto hierarhijo v razredu.

Nikina temna skrivnost, s katero Möderndorferju do polovice romana uspeva graditi prepričljiv suspenz, je njen brat. Brat Igor je star deset let in ima downov sindrom – ali – kot mu pravi Nika, je »mongol«, »mongoloid«, »prizadet«, »bebec«. Igor je drugačen, ne sodi v vizijo popolnega sveta, ki bi mu radi verjeli otroci in najstniki (pa tudi številni odrasli). Nika, bržkone tudi zaradi tabuiziranja bolezni, verjame, da bodo sošolci zaradi brata tudi njo videli kot slabšo – prizadeto, neumno ali noro. Do neke mere se to tudi res zgodi, mešanica najstniške zlobe, zavisti, privoščljivosti in nevednosti bolezen njenega brata izrabi za obračunavanje z njo in omogoči izbruh prej tihih zamer, ki so jih čutili do nje.

Vinko Möderndorfer pripovedno spretno orisuje najstniški svet in širok spekter njegovih tegob, od zaljubljenosti do samomorilnosti, hkrati pa je prepričljiv tudi pri oblikovanju svojih odraslih likov, ki pričajo o tem, da je *vsaka nesrečna družina nesrečna na svoj način*. Nikina in Igorjeva mama je zaradi prizadetega otroka opustila svojo kariero, hkrati pa padla v depresijo, se začela zapirati vase, odmikati od sveta in tudi od družine. Nika ji to zameri, obsoja jo – in ne najde povezave, ki naj bi jo po njenem mama in hči morali imeti. Oče se izdatno trudi s prijaznostjo in toplino, da bi olajšal družinsko življenje, kar pa nad tistimi, ki niso tako požrtvovalni, obvisi kot neizrekljiv občutek krivde.

*Kit na plaži* je roman o tem, kako težko je živeti z drugačnostjo in kako ta zaznamuje vse okoli sebe, hkrati pa si s svojim toplim razpletom in srečnim koncem prizadeva pokazati, da je le drugačnost tista, ki v nas lahko prebudi najbolj človeško, ki nas povezuje in nenazadnje tudi dela boljše in močnejše ljudi. S svojo komunikativnostjo in napetim pripovedniškim tokom lahko izbrani roman doseže širok najstniški bralski krog, saj nagovarja vse, ki se počutijo drugačne in nesprejete, vse, ki v sebi nosijo temno skrivnost, za katero ne vedo, da bo postala nekoliko manj temna in obremenjujoča v trenutku, ko bo nehala biti skrivnost.